
LĒMUMS
Jūrmalā
	2026. gada 30. jūlijā
	
	Nr.
	418


	Par Jūrmalas domes 2026. gada 26. februāra lēmumu Nr. 131 “Par lokālplānojuma zemesgabalam Vārnukrogs 1802, Jūrmalā, apstiprināšanu” atcelšanu
	(protokols Nr. 9, 54. punkts)


Jūrmalas dome 2026. gada 26. februārī pieņēma lēmumu Nr. 131 “Par lokālplānojuma zemesgabalam Vārnukrogs 1802, Jūrmalā, apstiprināšanu” un izdeva saistošos noteikumus Nr. 5 ”Par lokālplānojuma zemesgabalam Vārnukrogs 1802, Jūrmalā grafiskās daļas, teritorijas izmantošanas un apbūves noteikumu apstiprināšanu”, apstiprinot lokālplānojuma zemesgabalam Vārnukrogs 1802, Jūrmalā grafiskās daļas, teritorijas izmantošanas un apbūves noteikumus.

Teritorijas attīstības plānošanas likuma (turpmāk – Likums) 25. panta 2.1 daļa noteic, ka pašvaldība divu nedēļu laikā pēc šā panta pirmajā daļā minēto saistošo noteikumu pieņemšanas nosūta tos izsludināšanai oficiālajā izdevumā “Latvijas Vēstnesis”, izmantojot teritorijas attīstības plānošanas informācijas sistēmu. Saistošie noteikumi stājas spēkā nākamajā dienā pēc to izsludināšanas. Likuma 25. panta ceturtā daļa noteic, ka saistošie noteikumi nav īstenojami tikmēr, kamēr nav pabeigtas šā likuma 27.panta trešajā daļā minētās darbības.

Jūrmalas domes 2026. gada 26. februāra saistošie noteikumi Nr. 5 ”Par lokālplānojuma zemesgabalam Vārnukrogs 1802, Jūrmalā grafiskās daļas, teritorijas izmantošanas un apbūves noteikumu apstiprināšanu” 2026. gada 4. martā publicēti oficiālajā izdevumā “Latvijas Vēstnesis”, kā arī nosūtīti Viedās administrācijas un reģionālās attīstības ministrijai (turpmāk - VARAM).

Likuma 27. pants noteic lokālplānojuma pārsūdzēšanas kārtību. Likuma 27. panta trešā daļa noteic, ka mēneša laikā no dienas, kad beidzies iesniegumu iesniegšanas termiņš, par teritorijas attīstības plānošanu atbildīgā ministrija izvērtē šā panta pirmajā daļā noteiktajā kārtībā iesniegtos iesniegumus. Ja, izskatot iesniegumu, tiek konstatēti teritorijas plānojuma, lokālplānojuma vai to daļas izstrādes procedūras pārkāpumi vai neatbilstība normatīvo aktu prasībām, ministrs izdod rīkojumu apturēt saistošos noteikumus, informējot par to iesnieguma iesniedzēju. Ja pārkāpumi nav konstatēti, par teritorijas attīstības plānošanu atbildīgā ministrija sniedz atbildi uz iesniegumu. Uz iesniegumu dotā atbilde nav izskatāma administratīvā procesa kārtībā. Par to, ka pārkāpumi nav konstatēti, par teritorijas attīstības plānošanu atbildīgā ministrija informē arī vietējo pašvaldību un vienlaikus nosaka dienu, kad var uzsākt attiecīgo saistošo noteikumu īstenošanu.

2026. gada 13. aprīlī Jūrmalas valstspilsētas pašvaldībā saņemta VARAM vēstule, kas Jūrmalas valstspilsētas administrācijā reģistrēta ar Nr. 1.1-37/26S-4738 ; turpmāk - vēstule, kurā norādīts, ka lokālplānojums zemesgabalam Vārnukrogs 1802, Jūrmalā, īstenojams tikai pēc tam, kad novērstas neatbilstības saskaņā ar vēstulē norādīto.

Atbilstoši VARAM vēstulei, lai nodrošinātu lokālplānojuma atbilstību normatīvo aktu prasībām, lokālplānojuma grafiskajā daļā un teritorijas izmantošanas un apbūves noteikumos funkcionālās zonas nosakāmas atbilstoši Ministru kabineta 2013. gada 30. aprīļa noteikumos Nr. 240 “Vispārīgie teritorijas plānošanas, izmantošanas un apbūves noteikumi” noteiktajai funkcionālo zonu klasifikācijai (turpmāk - MK noteikumi Nr. 240). MK noteikumi Nr. 240 vasarnīcu apbūvi paredz funkcionālajā zonā Savrupmāju apbūves teritorija (DzS). Lai izslēgtu citu izmantošanu iespējamību, veidojama indeksētā apakšzona, nosakot teritorijas ar īpašiem noteikumiem Vasarnīcu apbūve priežu parkā (TIN123) nosacījumos iekļautos apbūves parametrus, atbilstoši precizējot arī lokālplānojuma Paskaidrojuma rakstu. Lokālplānojumā veicami citi tehniski un redakcionāli precizējumi saskaņā ar VARAM vēstuli.

Ievērojot iepriekš minēto, konstatēts, ka nepieciešams veikt grozījumus darba uzdevumā, kas apstiprināts ar Jūrmalas pilsētas domes 2016. gada 16. decembra lēmumu Nr. 655 „Par lokālplānojuma zemesgabalam Vārnukrogs 1802, Jūrmalā, izstrādes uzsākšanu, lai izdarītu grozījumus Jūrmalas pilsētas Teritorijas plānojumā un darba uzdevuma apstiprināšanu”, kā arī pilnveidot lokālplānojuma 3.1. redakciju.

Pamatojoties uz Pašvaldību likuma 44. panta otro daļu, Likuma 12. panta pirmo un trešo daļu, Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” 86.1 punktu, 88.2. apakšpunktu, Jūrmalas domes Stratēģiskās plānošanas jautājumu komitejas 2026. gada 14. jūlija sēdes atzinumu (protokols Nr. 1.2-11/51), Jūrmalas dome nolemj:
1. Atcelt Jūrmalas domes 2026. gada 26. februāra lēmumu Nr. 131 “Par lokālplānojuma zemesgabalam Vārnukrogs 1802, Jūrmalā, apstiprināšanu”.

2. Izdot Jūrmalas domes saistošos noteikumus Nr. 18 “Par Jūrmalas domes 2026. gada 26. februāra saistošo noteikumu Nr. 5 ”Par lokālplānojuma zemesgabalam Vārnukrogs 1802, Jūrmalā grafiskās daļas, teritorijas izmantošanas un apbūves noteikumu apstiprināšanu” atcelšanu”.

3. Lokālplānojuma izstrādes vadītājam nodrošināt šī lēmuma ievietošanu Teritorijas attīstības plānošanas informācijas sistēmā.
4. Lokālplānojuma izstrādes vadītājam nodrošināt šī lēmuma 2. punktā minēto saistošo noteikumu nosūtīšanu izsludināšanai oficiālajā izdevumā “Latvijas Vēstnesis”, izmantojot teritorijas attīstības plānošanas informācijas sistēmu.
5. Jūrmalas valstspilsētas administrācijas Komunikācijas pārvaldes Sabiedrisko attiecību nodaļai nodrošināt paziņojuma par šī lēmuma 1. punktā minētā lokālplānojuma atcelšanu publicēšanu pašvaldības tīmekļvietnē www.jurmala.lv un pašvaldības informatīvajā izdevumā.
6. Jūrmalas valstspilsētas administrācijas Kancelejas Domes sēžu daļai, piecu darbdienu laikā pēc šī lēmuma spēkā stāšanās, nodrošināt lēmuma un saistošo noteikumu ievietošanu pašvaldības tīmekļvietnē www.jurmala.lv.
7. Kontroli par lēmuma izpildi uzdot Jūrmalas pašvaldības izpilddirektoram.
	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

